b'\n_START_ARTICLE_\nElenc Art\xc3\xadstic Arbocenc\n_START_SECTION_\nHist\xc3\xb2ria\n_START_PARAGRAPH_\nHi ha const\xc3\xa0ncia documental que la tradici\xc3\xb3 teatral a l\xe2\x80\x99Arbo\xc3\xa7 es remunta, com a m\xc3\xadnim, a l\xe2\x80\x99any 1770. Per\xc3\xb2 no va ser fins al 1916 que va adquirir carta de naturalesa oficial quan aquella \xe2\x80\x9ccolla d\xe2\x80\x99aficionats arbocencs\xe2\x80\x9d pass\xc3\xa0 a anomenar-se "Elenc Art\xc3\xadstic Arbocenc". Fundada per Andreu Suriol, l\'Elenc Art\xc3\xadstic es va unir llavors al grup que ja existia de l\'Elenc del Centre Parroquial de l\'Arbo\xc3\xa7. Durant la seva hist\xc3\xb2ria mantingut ininterrompudament, llevat durant la Guerra Civil, la seva activitat teatral amb m\xc3\xa9s o menys freq\xc3\xbc\xc3\xa8ncia. _NEWLINE_Actualment, l\xe2\x80\x99entitat est\xc3\xa0 formada per una vintena d\xe2\x80\x99actors i actrius i una dotzena de persones pertanyents al cos t\xc3\xa8cnic. La major part del grup prov\xc3\xa9 del mateix poble. Durant la seva hist\xc3\xb2ria l\xe2\x80\x99Elenc ha assolit un elevat nivell de qualitat art\xc3\xadstica en les seves representacions, aix\xc3\xad com de compet\xc3\xa8ncia t\xc3\xa8cnica en els seus muntatges teatrals, havent estat vinculades m\xc3\xa9s de 400 persones, incloent professionals de l\xe2\x80\x99escena. L\'Elenc ha destacat per la seva especial sensibilitat en relaci\xc3\xb3 a la potenciaci\xc3\xb3 de la llengua i la cultura catalanes, havent treballat, tamb\xc3\xa9, per recuperar elements del patrimoni de la localitat, com la representaci\xc3\xb3 dansada de la Moixiganda, caracter\xc3\xadstica i tradicional durant la Setmana Santa. Les seves representacions les han portat, tamb\xc3\xa9, arreu de Catalunya, amb textos dels nostres dramaturgs m\xc3\xa9s reconeguts: Segarra, Guimer\xc3\xa0, Pitarra, Folch i Torres, Rusi\xc3\xb1ol, Igl\xc3\xa9sias, Pous i Pag\xc3\xa8s, Narc\xc3\xads Oller, Apel\xc2\xb7les Mestres\xe2\x80\xa6 i molts altres. A m\xc3\xa9s, l\xe2\x80\x99activitat de l\xe2\x80\x99Elenc ha abastat un ampli ventall de g\xc3\xa8neres teatrals, des del drama, passant per la com\xc3\xa8dia, l\'auto-sacramental, el g\xc3\xa8nere musical, el vers, o la prosa. Cal destacar la seva implicaci\xc3\xb3 en les festes tradicionals de la vila amb espectacles modernistes al carrer, amb motiu de la Fira Modernista del Pened\xc3\xa8s._NEWLINE_L\'Elenc Art\xc3\xadstic Arbocenc va celebrar el seu centenari durant l\'any 2016, i va cloure els actes de celebraci\xc3\xb3 amb l\'estrena del m\xc3\xadtic drama de Jos\xc3\xa9 Zorrilla \xc2\xabDon Juan Tenorio\xc2\xbb al Teatre del Centre Parroquial de l\'Arbo\xc3\xa7. La representaci\xc3\xb3 va voler coincidir amb la mateixa obra que es va representar l\'1 de novembre del 1916._NEWLINE_L\'abril del 2017 es va presentar al Teatre del Centre Parroquial de l\'Arbo\xc3\xa7 un llibre que repassa la hist\xc3\xb2ria dels 100 anys de vida de l\'Elenc Art\xc3\xadstic Arbocenc, escrit per Maria Teresa Rafecas i Orp\xc3\xad\xcb\x90 "L\'Elenc Art\xc3\xadstic Arbocenc. 100 anys".\n_START_SECTION_\nReconeixements\n_START_PARAGRAPH_\nEl 2017 el Govern de la Generalitat de Catalunya li atorg\xc3\xa0 la Creu de Sant Jordi, per la seva traject\xc3\xb2ria m\xc3\xa9s que centen\xc3\xa0ria dedicada a la promoci\xc3\xb3 del teatre.'